Jong man gevonnis ná moord op tamatieboerArgieffoto Die streekshof op Mosselbaai in die Wes-Kaap het Vrydag die moordenaar van ŉ 52-jarige boer van Albertinia effektief 22 jaar tronkstraf opgelê. Johannes Bangiso is tot een jaar tronkstraf gevonnis vir huisbraak, sewe jaar vir roof met verswarende omstandighede en 22 jaar vir die moord op die weduwee Sharon Bester, wat alleen op die plaas Zout van de Aarde gewoon en met tamaties geboer het. Die regter het beslis Bangiso moet die vonnisse vir die eerste twee oortredings gelyklopend met die moordvonnis uitdien. Dit kom neer op effektief 22 jaar agter tralies. Adv. Christhenus van der Vijver, die staatsaanklaer, het die regter se beslissings verwelkom. “Ek is tevrede met die vonnis,” het hy Vrydag gesê. Bangiso het op Bester se plaas gewerk. Die hof het gehoor Bangiso was van plan om ŉ voertuig van sy werkgewer te steel, maar sy het hom op heter daad betrap. “Die situasie het handuit geruk, wat gelei het tot waar ons vandag is,” het Van der Vijver gesê. Van der Vijver sê Banginso het berou getoon en die slagoffer se familie verskoning gevra. “Ek het die hof gevra om hom ŉ vonnis van 20 tot 30 jaar op te lê, want ek dink nie dis ŉ geval waar ŉ mens lewenslange tronkstraf sou vra nie.” Kapt. Malcolm Pojie, Suid-Kaapse polisiewoordvoerder, het ná Bester se moord Saterdag 28 Oktober verlede jaar aan Maroela Media gesê Bester se liggaam is reeds op die dag van haar moord in haar bed aangetref deur ŉ werker wat haar honde versorg. “Aanvanklik is vermoed dat sy ŉ beroerte gekry het, maar nadat die nadoodse ondersoekverslag bekend gemaak is, het dit aan die lig gekom sy is verwurg,” het Pojie destyds gesê. Bangiso (toe 20) is die Dinsdag ná die moord in hegtenis geneem nadat hy die Saterdagaand laat opgemerk is waar hy met Bester se Land Rover rondgery het. “Hy is aanvanklik in hegtenis geneem vir huisbraak en diefstal nadat daar ook ŉ skoot- en tabletrekenaar by hom aangetref is,” het Pojie gesê.